ຫລາຍໂຮງຮຽນຈັດແຂ່ງຂັນຖາມ-ຕອບປະຫວັດສາດລາວ-ຫວຽດນາມ
ໃນທ່າມກາງບັນຍາກາດທີ່ສອງພັກສອງລັດ ແລະ ປະຊາຊົນສອງຊາດລາວ-ຫວຽດນາມ ພວມເບີກບານມ່ວນຊື່ນສະເຫລີມ
ສະຫລອງສາຍພົວພັນມິດຕະພາບ ແລະ ການຮ່ວມມືແບບພິເສດລະຫວ່າງລາວ-ຫວຽດນາມ ຫວຽດນາມ-ລາວ ໂດຍສະເພາະ
ແມ່ນການສະເຫລີມສະຫລອງສາຍພົວພັນການທູດຄົບຮອບ 50 ປີ ການເຊັນສົນທິສັນຍາຮ່ວມມືຮອບດ້ານຄົບຮອບ 35 ປີ
ທາງໂຮງຮຽນ ມ.ສ ມິດຕະພາບລາວ-ຫວຽດນາມ ໄດ້ຈັດພິທີແຂ່ງຂັນຖາມ-ຕອບ ຊອກຮູ້ປະຫວັດສາດສາຍພົວພັນມິດຕະພາບ
ພິເສດລາວ-ຫວຽດນາມ ຫວຽດນາມ-ລາວ ຂື້ນໃນຕອນເຊົ້າວັນທີ 28 ກັນຍາ 2012 ທີ່ສະໂມສອນຂອງໂຮງຮຽນດັ່ງກ່າວ
ໂດຍການເຂົ້າຮ່ວມຂອງທ່ານນາງ ວຽງແກ້ວ ພົມມະຫາໄຊ ຮອງຫົວໜ້າຄະນະໂຄສະນາອົບຮົມສູນກາງພັກ ທ່ານອາຈານ
ພອນປະເສີດ ເສດຖາທິລາດ ຮັກສາການອຳນວຍການໂຮງຮຽນ ມ.ສ ມິດຕະພາບລາວ-ຫວຽດນາມ ມີບັນດາຜູ້ຕາງໜ້າຈາກ
ພະແນກສຶກສາທິການ ແລະ ກິລານະຄອນຫລວງວຽງຈັນ ບັນດາຄູອາຈານ ແລະ ນັກຮຽນເຂົ້າຮ່ວມ 400 ກ່ວາຄົນ.
ການຈັດພິທີໃນຄັ້ງນີ້ ເພື່ອແນ່ໃສ່ເຮັດໃຫ້ບັນດານັກຮຽນນັກສຶກສາໄດ້ຮັບຮູ້ ແລະ ເຂົ້າໃຈຢ່າງເລີກເຊິ່ງຕໍ່ສາຍພົວພັນມິດຕະພາບ
ແລະ ການຮວ່ມມືຮອບດ້ານແບບພິເສດລະຫວ່າງລາວ-ຫວຽດນາມ ຫວຽດນາມ-ລາວ ທີ່ຫາໄດ້ຍາກ.
ການແຂ່ງຂັນຖາມ-ຕອບດັ່ງກ່າວ ມີນັກຮຽນເຂົ້າຮ່ວມແຂ່ງຂັນທັງໝົດ 48 ຄົນ ໂດຍຈະຄັດເລືອກເອົານັກຮຽນຜູ້ທີ່ມີຄວາມຮູ້
ຄວາມເຂົ້າໃຈພຽງແຕ່ 3 ຄົນເທົ່ານັ້ນ ເພື່ອເປັນຕົວແທນໃຫ້ແກ່ໂຮງຮຽນ ມ.ສ ມິດຕະພາບລາວ-ຫວຽດນາມ ເຂົ້າຮ່ວມແຂ່ງຂັນ
ໃນລາຍການຖາມ-ຕອບລະດັບປະເທດ ເຊິ່ງຈະໄດ້ຈັດຂຶ້ນໃນທ້າຍປີ 2012 ນີ້.
ຂ່າວຍັງໄດ້ໃຫ້ຊາບວ່າ ໃນຕອນບ່າຍຂອງວັນດຽວກັນນີ້ ຢູ່ທີ່ໂຮງຮຽນ ມ.ປາຍ ຈັນທະບູລີ ກໍໄດ້ຈັດກິດຈະກຳຖາມ-ຕອບຊອກຮູ້
ປະຫວັດສາດສາຍພົວພັນລາວ-ຫວຽດນາມ ຫວຽດນາມ-ລາວ ເຊັ່ນດຽວກັນ ໂດຍການເຂົ້າຮ່ວມຂອງທ່ານຄຳສະຫວັນ ໂຄດໄຊ
ຮອງຫົວໜ້າພະແນກສຶກສາທິການ ແລະ ກິລານະຄອນຫລວງວຽງຈັນ ພ້ອມນັ້ນກໍມີ ທ່ານອາຈານ ພິມມະສອນ ຈັນທະວົງ
ຜູ້ອຳນວຍການໂຮງຮຽນ ມ.ປາຍ ຈັນທະບູລີ ບັນດາຄູ-ອາຈານ ແລະ ນັກຮຽນເຂົ້າຮ່ວມ 200 ກວ່າຄົນ.
ຂ່າວ/ພາບ: ເທພະວົງສອນ.
0 Comments
You can be the first one to leave a comment.